Са супругом Јеленом је емигрирао у Аустрију 1944. године, уочи ослобођења Београда. Једно време су провели у логору у Линцу, а затим одлазе у Рим. Уз препоруку патријарха српског Гаврила V одлазе у Енглеску 1947. године. У емиграцији је предавао догматику, хришћанску апологетику и етику на Дорчхестер колеџу, који је уступљен Српској православној цркви, а био је и његов декан. Међу његовим студентима су били Веселин Кесић и Иринеј Ковачевић, потоњи епископ америчко-канадски и митрополит новограчанички.